SAPD-lid: vrae oor selfdood | News24
SAPD-lid: vrae oor selfdood
NAZEEM NEWMAN het homself Vrydag (16/09) doodgeskiet. Foto: Emile Hendricks
SERS. NAZEEM NEWMAN, die polisieman wat homself by die Transvaalweg-poli-siekantoor in Phakamile Mabijaweg in Kimberley geskiet het, was glo alleen toe die voorval gebeur het.
Volgens lt.kol. Dimakatso Mooi is die omstandighede rondom die selfdood van dié amptenaar omstreeks 17:00 op Vrydag (16/09) steeds duister.
Mooi sê Newman was Vrydag aan diens toe hy homself vermoedelik geskiet het.
’n Ondersoek deur die polisie word nog afgehandel.
Newman en nog drie amptenare het op 7 September in die landdroshof in Kimberley op klagte van diefstal en korrupsie verskyn nadat hulle voor kollegas by die Transvaalweg-polisiekantoor in hegtenis geneem en hul rangtekens verwyder is.
Een van die amptenare het reeds maande tevore bedank en is by ’n ander staatsdepartement werksaam.
Die saak het wyd opslae gemaak omdat die beskuldigdes glo ’n duur bottel whiskey as omkoopgeld aanvaar het en daarvoor in hegtenis geneem is.
Brig. Masebueng Mochologi-Maleeme, Noord-Kaapse kommunikasiehoof van die polisie, het ten tyde van die optrede teen die amptenare gesê: “Die polisie sal nie toelaat dat sy lede by korrupsie betrokke raak nie. Die lede wat veronderstel is om misdaad te beveg, is nou na bewering self daarby betrokke.”
Die amptenare is ná ’n jaarlange ondersoek deur die polisie se ondersoekspan in hegtenis geneem. Hulle meen dat daar ’n waterdigte saak teen die beskuldigdes is.
Verdere vrae oor Newman se selfdood, die klagtes, en of die saak teen hom en die ander betrokke amptenare verband hou met die voorval, is nie deur die polisie beant-woord nie.
Op sosiale netwerke het vriende en kollegas van Newman hom as ’n spesiale persoon onthou.
“Sy pragtige geaardheid . . . en hy’t voetspore agter gelos wat mooi is. RIP Nazeem en sterkte aan familie.
“Ek is in Bloemfontein en was vanoggend verpletter oor die tyding,” het Heidi Daries gesê.
“My hart is aan skerwe oor die dood van ’n geliefde vriend, Nazeem Newman (Boytjie). Mag Allah met sy vrou en kinders wees en hul pyn heel,” het Lamees Meesie Tobias geskryf.
’n Spesiale diens is vir Sondagaand 18:00 by die polisiekantoor waar Newman homself geskiet het, beplan.
Vriende en kollegas uit verskeie dienssektore het by dié kantoor in Phakamile Mabijastraat byeengekom om ’n gedenkkrans te lê en kerse aan te steek.